Oikeusministeriö		

	

		
PL 25		
00023	
VALTIONEUVOSTO	

		

Oikeusministeriön lausuntopyyntö 22.6.2005 OM 24/41/2004, OM 38/41/2002

OIKEUDENKÄYNNIN JULKISUUS	
Oikeusministeriö on pyytänyt lausuntoa työryhmämietinnöstä 2005:6 Oikeudenkäynnin julkisuus hallintotuomioistuimissa ja työryhmämietinnöstä 2005:7 Oikeudenkäynnin julkisuus yleisissä tuomioistuimissa. Puolustusministeriö esittää lausuntonaan seuraavan.

Julkisuus hallintotuomioistuimissa

Oikeudenkäynnin julkisuudesta hallintotuomioistuimissa ehdotetun lain osalta mietinnössä todetaan, että hallituksen esityksen jatkovalmistelussa olisi selvitettävä, voitaisiinko ehdotetun lain soveltamisesta valituslautakunnissa säätää ehdotetussa laissa. Tällöin tulisi lisäksi tehdä tarvittavat muutokset niihin valituslautakuntia koskeviin säännöksiin, joissa nykyisin säädetään oikeudenkäynnin julkisuudesta.

Puolustusministeriön toimialaan valituslautakunnista kuuluu kutsunta-asiain keskuslautakunta, joka on ylin muutoksenhakuelin asevelvollisuutta koskevissa asioissa. Kutsunta-asiain keskuslautakunnasta säädetään asevelvollisuuslain 37—38 §:ssä (19/1998). Asevelvollisuuslain kokonaisuudistus on valmisteltavana asevelvollisuuslakitoimikunnassa, jonka on tarkoitus saada työnsä valmiiksi vuoden loppuun mennessä. Kutsunta-asiain keskuslautakuntaa koskevat säännökset kuuluvat tarkastelun piiriin ja niihin voidaan myös tässä yhteydessä tehdä lausunnolla olevan lain mahdollisesti edellyttämät tarkistukset. 

Työryhmämietintö 2005:6 on lausunnolla myös kutsunta-asiain keskuslautakunnassa, joka ei kuitenkaan ole vielä antanut lausuntoaan.

Julkisuus yleisissä tuomioistuimissa

Ehdotetun lain 7 §:n mukaan oikeudenkäyntiasiakirja olisi pidettävä salassa vain siltä osin kuin se sisältää pykälässä salassa pidettäväksi säädettyjä tietoja. Tältäkin osin salassapidon kynnys olisi nykyistä korkeampi, koska salassapito edellyttäisi todennäköisyyttä siitä, että oikeudenkäyntiasiakirjojen julkiseksi tuleminen aiheuttaisi kohdassa tarkoitettua vaaraa, vahinkoa tai haittaa.

Pykälän 1 momentin 1 kohdan mukaan oikeudenkäyntiasiakirja olisi pidettävä salassa siltä osin kuin se sisältää tietoja, joiden julkiseksi tuleminen todennäköisesti vaarantaisi valtion ulkoista turvallisuutta taikka aiheuttaisi merkittävää vahinkoa tai haittaa Suomen kansainvälisille suhteille tai edellytyksille toimia kansainvälisessä yhteistyössä. Perustelujen mukaan säännöksellä turvataan samoja etuja kuin julkisuuslain 24 §:n 1 momentin 1 ja 2 kohdan salassapitosäännöksillä. 

Ehdotetun 7 §:n 1 momentin 1 kohdan voi katsoa koskevan myös maanpuolustuksen kannalta tärkeän tiedon salassa pitämistä. Puolustusministeriö esittää, että maanpuolustus sisällytettäisiin myös säännöstekstiin. Joka tapauksessa säännöksen perusteluihin tulisi lisätä julkisuuslain 24 §:n 1 momentin 10 kohta. Myös viimeksi mainitun säännöksen tarkoittamien asioiden julkiseksi tulemisesta voi aiheutua 7 §:n 1 momentin 1 kohdassa tarkoitettu seuraus.  

Osastopäällikön sijainen
Hallitusneuvos 		Seppo Kipinoinen

		Vanhempi hallitussihteeri		Timo Turkki

LIITTEET		
		
JAKELU		
		
TIEDOKSI	PE oikeudellinen osasto